Jari Sillanpää on haastettu Helsingin käräjäoikeuteen, häntä syytetään lapsen seksuaalisesta hyväksikäytöstä.

Laulaja Jari Sillanpää on joutunut jälleen rikossyytteeseen.

Syyttäjä vaatii Sillanpäälle rangaistusta lapsen seksuaalisesta hyväksikäytöstä ja sukupuolisiveellisyyttä loukkaavan kuvan levittämisestä.

Väitetyt teot ovat tapahtuneet elo-syyskuussa 2017, kun Sillanpää kärsi myös metamfetamiiniongelmasta.

Video: Jari Sillanpää oli edellisen kerran käräjillä huumausainerikoksesta. Videolla Sillanpää kertoo, miten hänestä tuli huumeidenkäyttäjä.

Jari Sillanpää on juuri toipunut huumetuomioidensa aiheuttamasta kohusta. Hänen syksyn konserttisalikiertueensa on lähes loppuunmyyty.

Nyt Sillanpää on saanut syytteen lapsen seksuaalisesta hyväksikäytöstä.

Pääkäsittely käräjäoikeudessa on 26. helmikuuta. Syyte on nostettu 16. lokakuuta. Syytteessä ei ollut muita rikosnimikkeitä. Helsingin käräjäoikeus vahvistaa syytteen.

Sillanpäätä ei ole vaadittu vangittavaksi asiaan liittyen.

Syyksi luetusta lapsen seksuaalisesta hyväksikäytöstä tuomitaan aina vankeutta, vähintään neljä kuukautta ja enintään kuusi vuotta.

Rikoslain mukaan teossa on kyse siitä, että koskettelemalla tai muulla tavoin tekee alle 16-vuotiaalle lapselle seksuaalisen teon, joka on omiaan vahingoittamaan tämän kehitystä tai saa tämän ryhtymään sellaiseen tekoon.

Yksi uhri, teko tapahtui 2017

Aluesyyttäjä Nina Keskinen kertoo Iltalehdelle, että jutussa ei ole muita syytettyjä. Lisäksi asianomistajia eli väitetyn hyväksikäytön uhreja on ainoastaan yksi.

Sillanpään epäillyn rikoksen tekoaika on elokuu 2017. Väitetty teko tai teot ovat tapahtuneet Helsingissä. Keskinen ei ota kantaa, missä vaiheessa poliisi aloitti esitutkinnan.

Oikeudenkäynti ja siihen liittyvät asiakirjat pyydetään salattaviksi, kuten vastaavissa jutuissa yleensä.

– Kyllä vaaditaan. Tästä ei voi sanoa oikein mitään, kun syyte on vasta nostettu, mutta muutenkin asiaa vaaditaan salassapidettäväksi, joten siitä ei voi lausua mitään, Keskinen sanoo.

Syyttäjä ei toistaiseksi kommentoi, millaista rangaistusta hän vaatii Sillanpäälle.

Toinenkin syyte

Iltalehti uutisoi loppukesästä 2018, että Sillanpää oli huumekohunsa yhteydessä joutunut esitutkintaan myös epäillystä lasten hyväksikäyttömateriaalin hallussapidosta. Materiaalia löytyi Sillanpäältä takavarikoidusta muistikortista.

Sillanpäätä syytetään myös sukupuolisiveellisyyttä loukkaavan kuvan levittämisestä. Väitetty levittämisrikos on tapahtunut syyskuussa 2017, eli suhteellisen pian epäillyn seksuaalirikoksen jälkeen. Syyttäjä vahvistaa myös toisen nimikkeen. Tekoajasta uutisoi Helsingin Sanomat.

Vuoden 2018 kohussa Sillanpää kiisti syyllisyytensä.

– En ole pitänyt hallussani lasta loukkaavaa kuvamateriaalia, laulaja kirjoitti.

Väitetyt rikokset tapahtuivat samoihin aikoihin, kun Sillanpää vielä kärsi huumeongelmasta ja hankki käyttöönsä verraten suuria määriä metamfetamiinia. Huumeostot jatkuivat helmikuuhun 2018 asti, ja Sillanpää tuomittiin kahdesta huumausainerikoksesta 10 kuukauden ehdolliseen vankeuteen.